Lene Espersen (KF), 2009-02-03:
Jeg vil gerne indlede med at takke Folketingets partier for meget stor velvillighed til at få lovforslaget behandlet i en forholdsvis hurtig proces, herunder ikke mindst de udvalgssekretærer i Erhvervsudvalget, som har gjort et stort stykke arbejde for at sikre, at der, selv om lovgivningsprocessen skulle gå hurtigt, har været tid til at stille de spørgsmål, modtage de besvarelser, få lavet den betænkning og den tillægsbetænkning, som skal til, for at vi kan sige, at Folketinget selvfølgelig varetager det, der er Folketingets fremmeste hverv, nemlig at sikre, at lovgivningen også har en høj kvalitet og har været igennem en grundig proces inden vedtagelse.
Så tusind tak for det store arbejde, som alle har gjort.
Det er jo altid vanskeligt, når man forsøger at undgå, at et problem bliver til et problem, og altså agerer med rettidig omhu; så bliver der jo altid en lidt mærkelig debat efterfølgende, for vi kommer ud i diskussioner om, hvad der ville ske, hvis man ikke havde gjort, som man nu har gjort.
Ikke desto mindre synes jeg, det er væsentligt at få fremhævet her ved tredjebehandlingen i dag, at jeg tror, at det er åbenbart for alle borgere i Danmark, der kigger ud ad vinduet og følger med i medierne, at der er en global finansiel krise, og at der er en økonomisk lavvækstperiode og recession her i løbet af 2009.
I en sådan situation, hvor man kan se frem til, at der er en økonomisk krise, er det naturligvis helt afgørende, at vi som ansvarlige politikere gør vores yderste for at sikre, at den hverken bliver dybere eller mere langvarig; vi gør i hvert fald det, vi kan, for at forhindre den i at blive det.
Vi skal med andre ord gøre alt, hvad vi kan, for, at man hurtigst muligt kommer over krisen.
Der synes jeg, at det er væsentligt at få fremhævet, at det, som samtlige partier i Folketinget med undtagelse af Enhedslisten har stået bag, jo er at sikre det, der er en af krumtapperne i ethvert samfund, nemlig at der er mulighed for at få adgang til kreditter på ordentlige vilkår, og at den mulighed fortsat er der.
Hele forudsætningen for den kreditpakke, som vi behandler her i dag, er jo, at vi får en sikkerhed for, at kreditværdige virksomheder og husholdninger får adgang til at låne penge i bankerne.
Det mener vi at vi med den lovgivning, der bliver tredjebehandlet her i dag, giver en rigtig god mulighed for, således at man ikke ender i det, der bliver kaldt for kreditklemmeproblemet, det problem, at helt almindelige virksomheder og borgere, der under normale omstændigheder vil kunne låne penge, pludselig ikke kan låne penge, på grund af at der er krise og bankerne derfor spænder livremmen ind og siger, at de må koncentrere sig om nogle få kerneydelser og lade være med at låne flere penge ud.
Al erfaring viser - og det vil man også kunne se, hvis man studerer de internationale kriser, der tidligere har været, for det her er jo langt fra den første - at hvis man ikke gør sit yderste for at sikre, at de finansielle institutioner kommer til at virke hurtigt og godt igen, jamen så er det med til at forøge krisens dybde og omfang.
Det er bl.a. en af grundene til, at et meget ansvarligt og stort flertal i Folketinget har valgt at sige: Så prøver vi at sætte ind nu, så vi ikke ender i en kreditklemme.
Hr. Frank Aaen har en lang række spørgsmål, og jeg vil sige, at det væsentlige sådan set er at få sagt til hr. Frank Aaen, at vi har valgt at sige, at staten med den her lovgivning stiller et lån til rådighed, som der skal betales en forrentning af.
Men vi går ikke ind fra Folketingets side og kræver, at pengene skal bruges på den ene eller den anden måde.
Vi tror nemlig, at det er langt, langt bedre, at realkreditinstituttet eller den enkelte bank eller sparekasse selv vurderer, hvem der er kreditværdig, og hvem der skal have adgang til pengene.
Det er jo sådan set også det, de lever af, nemlig at yde kredit, så det ville da være mærkeligt, hvis vi valgte at gå ind og sige, at tømrere skal have penge, men ikke bagere eller andre.
Så vi vælger altså at sige, at det er noget, de finansielle institutioner selv må vurdere.
Men jeg vil da gerne understrege, at der har været meget stort politisk fokus på også at følge, hvordan det går med kreditinstitutternes udlånsvirksomhed, og derfor er det jo meget klart aftalt, at der for hvert enkelt institut vil blive udarbejdet en redegørelse om udlånsaktiviteten, herunder nye udlån, og Økonomi- og Erhvervsministeriet vil som opfølgning på alle disse enkelte redegørelser for hvert enkelt institut lave en samlet redegørelse, så der bliver mulighed for, at offentligheden også kan følge med i, hvordan det går med udlånsvirksomheden fremover.
Jeg vil sige, at det har været en helt klar politisk holdning, som flertallet af partierne har været enig i, at vi altså ikke ønsker at gå ind og begynde at drive bankvirksomhed, men vi ønsker at sikre, at kreditværdige virksomheder og husholdninger har adgang til kredit, og i og med at vi jo kræver en forrentning for at investere kapital i banker og realkreditinstitutter, har vi jo selvfølgelig også en forventning om, at de vil gøre deres yderste for også at tjene penge, hvilket gør, at de rent faktisk kan afbetale det lån.
Ellers er der jo ikke meget idé i at have en virksomhed.
Jeg vil gerne takke hr. Edmund Joensen for de mange pæne bemærkninger og også for den positive melding om, hvor godt det gik i går med behandlingen i Lagtinget.
Jeg har noteret mig hr. Høgni Hoydals synspunkter, som adskiller sig fra dem, som et flertal på Færøerne har og sådan er det.
Men jeg vil i hvert fald gerne sige til Folketinget, at jeg sætter meget stor pris på den grundige proces, som vi har været igennem, og på den velvillighed, der har været for at få dette lovforslag fremmet.
Jeg skulle måske afslutningsvis sige, at vi jo har haft en meget god og konstruktiv dialog med Kommissionen om forslaget, og der er nu ikke flere udeståender i forhold til kreditpakken og statsstøttereglerne.
Vi forventer Kommissionens afgørelse med den formelle godkendelse af kreditpakken senere i dag, og det er selvfølgelig også godt, at vi kan sige, at EU-sporet på det her område også forventes at være endeligt afsluttet, inden dagen er slut.